อุเทน จี้ นายกฯ ล้มโต๊ะ ก.พาณิชย์ จ้องเข้าเป็นสมาชิก CPTPP
อุเทน จี้ นายกฯ ล้มโต๊ะกระทรวงพาณิชย์จ้องเข้าเป็นสมาชิก CPTPP เฉ่งยับหมกเม็ดผลประโยชน์เอื้อทุนนอกแก๊งคนใกล้ชิดรัฐบาล ด้าน สอท.ผวามหันตภัย CPTPP เปิดประตูประเทศเอื้อประโยชน์ต่างชาติฮุบงบฯ 1 ล้านล้าน ฆ่าธุรกิจคนไทยตายเรียบ,เมื่อวันที่ 7 ส.ค.61 นายอุเทน ชาติภิญโญ หัวหน้าพรรคคนไทย เปิดเผยว่า ขณะนี้ได้เกิดปัญหาเกี่ยวกับ พ.ร.บ.การจัดซื้อจัดจ้างและบริหารราชพัสดุภาครัฐฉบับใหม่ โดยสภาอุตสาหกรรมแห่งประเทศไทย (สอท.) ได้รับเรื่องร้องเรียนจากกลุ่มอุตสาหกรรมไฟฟ้า อิเล็กทรอนิกส์ และโทรคมนาคมไทย ผู้ผลิตอุปกรณ์ไฟฟ้าครบวงจรและอุปกรณ์โครงสร้างพื้นฐาน มีผู้ผลิตในประเทศ 122 ราย มีกำลังผลิตมูลค่า 3.3 หมื่นล้านบาท มีแรงงานภาคอุตสาหกรรมกว่า 1.5 หมื่นคน และอุตสาหกรรมที่เกี่ยวข้องนับแสนล้านบาทใช้แรงงานกว่า 5 แสนคน ได้รับผลกระทบจากการจัดซื้อจัดจ้างภาครัฐฉบับใหม่ ที่มีการตีความกฎหมายเอื้อบริษัทต่างชาติที่ได้รับอานิสงส์คืนภาษี 17 เปอร์เซ็นต์ ทำให้บริษัทคนไทยไม่สามารถแข่งขันต่อสู้ได้ จึงขอเรียกร้องให้ พล.อ.ประยุทธ์ จันทร์โอชา นายกรัฐมนตรี และหัวหน้า คสช.กล้าประกาศให้ภาครัฐเปิดประมูลตามเจตนารมณ์กฎหมายที่คำนึงความเป็นธรรมของธุรกิจคนไทยมากกว่าเอื้อประโยชน์ให้ธุรกิจต่างชาติไม่เช่นนั้นจะกระทบภาคอุตสาหกรรมและแรงงานคนไทยกว่า 6 แสนคน,นายอุเทน กล่าวด้วยว่า นอกจากนี้ยังเป็นห่วงกรณีที่กระทรวงกระทรวงพาณิชย์เตรียมความพร้อมเจรจาเข้าเป็นสมาชิกหุ้นส่วนทางเศรษฐกิจภาคพื้นแปซิฟิก หรือ CPTPP โดยที่เรื่องนี้มีภาคอุตสาหกรรมที่เกี่ยวข้อง นักวิชาการ ภาคประชาชนแสดงความเป็นห่วงที่จะมีผลกระทบต่อประเทศไทย เพราะรัฐบาลยังไม่ศึกษาข้อเท็จจริงให้ชัดเจน แต่กลับรีบประกาศจะร่วมลงนามภายในปีนี้ ซึ่งอาจเอื้อนายทุนที่ใกล้ชิดรัฐบาล แต่ผลกระทบระยะยาวตกแก่ลูกหลานคนไทยให้เสียหายอย่างร้ายแรง,มีรายงานว่า กลุ่มอุตสาหกรรมไฟฟ้า อิเล็กทรอนิกส์ และโทรคมนาคม สภาอุตสาหกรรมแห่งประเทศไทย (สอท.) เรียกประชุมคณะกรรมการฯ ในวันพุธที่ 8 สิงหาคม ณ ห้องประชุม ส.อ.ท.1 สภาอุตสาหกรรมไทย โดยมีวาระการประชุมเพื่อรับทราบสถานการณ์ที่รัฐบาลไทย โดยกระทรวงพาณิชย์ เตรียมความพร้อมเข้าเป็นสมาชิก หุ้นส่วนทางเศรษฐกิจภาคพื้นแปซิฟิก หรือ CPTPP ซึ่งมีเสียงคัดค้านจากนักวิชาการและภาคอุตสาหกรรมต่างๆ โดยการประชุมคณะกรรมฯ ครั้งนี้จะมีการบรรยายพิเศษหัวข้อ CPTPP โดย รศ.ดร.อาชนัน เกาะไพบูลย์ คณะเศรษฐศาสตร์มหาวิทยาลัยธรรมศาสตร์ด้วย,อย่างไรก็ตาม การที่รัฐบาลโดยกระทรวงพาณิชย์ได้เตรียมการเข้าร่วมความตกลงเป็นสมาชิก หุ้นส่วนทางเศรษฐกิจภาคพื้นแปซิฟิก หรือ CPTPP โดยมีสาระสำคัญ เงื่อนไข เรื่องการเปิดตลาดการจัดซื้อจัดจ้างภาครัฐ บังคับให้ไทยต้องเปิดตลาดให้ผู้ประกอบการของประเทศสมาชิก CPTPP อีก 11 ประเทศ สามารถเข้ามาประมูลแข่งขันได้อย่างเสรี จากที่ผ่านมาประเทศไทยไม่มีการเปิดตลาดจัดซื้อจัดจ้างภาครัฐในความตกลงการค้าเสรีใดๆ ทั้งสิ้น ขณะที่ปัญหารัฐธรรมนูญ พ.ศ.2560 การทำหนังสือสัญญาระหว่างประเทศ ได้ตัดกระบวนการมีส่วนร่วมของภาคส่วนต่างๆ การทำงานเชิงวิชาการที่เป็นพื้นฐานข้อมูลการเจรจา และการมีส่วนร่วมของฝ่ายนิติบัญญัติออกไปเกือบสิ้นเชิง ซึ่งการเปิดเสรี CPTPP ดังกล่าวจะมีผลกระทบต่อคนไทยอย่างมหาศาลตามมาอย่างแน่นอน,ทั้งนี้ ข้อมูลของกรมบัญชีกลางในเรื่องการจัดซื้อจัดจ้างตามมูลค่าขั้นต่ำของความตกลง CPTPP ในปีงบประมาณ 2558-2560 ของส่วนราชการ กระทรวง ทบวง กรม และหน่วยงานอื่นของรัฐบาลไทย พบว่าในแต่ละปีมีมูลค่าจำนวนมาก โดยในปีงบประมาณ 2558 รวมทั้งสิ้น 10,992 โครงการ คิดเป็นมูลค่า 898,918 ล้านบาท, ปีงบฯ 2559 รวมทั้งสิ้น 10,875 โครงการ มูลค่า 1,456,618 ล้านบาท และปีงบฯ 2560 รวม 11,895 โครงการ มูลค่า 1,389,389 ล้านบาท.
อุเทน จี้ นายกฯล้มโต๊ะกระทรวงพาณิชย์จ้องเข้าเป็นสมาชิก CPTPP เฉ่งยับหมกเม็ดผลประโยชน์เอื้อทุนนอกแก๊งคนใกล้ชิดรัฐบาล ด้าน สอท.ผวามหันตภัย CPTPP เปิดประตูประเทศเอื้อประโยชน์ต่างชาติฮุบงบ
อุเทน ชาติภิญโญ,หัวหน้าพรรคคนไทย,สอท.,พ.ร.บ.การจัดซื้อ,CPTPP,ข่าวทั่วไป